Ukusilela Kwamanzi KoBulawayo Kuqhubekela Phambili
Umayor wedolobho leli uMnu. Martin Moyo uthi sokuqalisile njalo ukuthi kuphungulwe amanzi njengalokho okade kusenziwa kungakafiki ikhefu leKhisimusi
WASHINGTON DC — Iziphathamandla zedolobho lakoBulawayo zithi amanzi lokhe ephela emadamu anjenge Lower Ncema lamanye. Amanzi esatshelwa ukuthi azasilela kakubi lonyaka nxa izulu lingananga ngemfanelo. Umayor wedolobho leli uMnu. Martin Moyo uthi loba inkhansili iyekethise kancane ukuphungulela uzulu amanzi ngesikhathi sekhefu leKhisimusi, sokuqalisile njalo ukuthi kuphungulwe amanzi njengalokho okade kusenziwa. UMoyo uthi okunye okwenza amanzi engatholakali ngemfanelo yikuthi kabalamali yokuvuselela imithombo ese Nyamandlovu aquifer njalo lokwehluleka ukulungisa impompi zamanzi ezindala ezivuzayo. Uthi loba ikhansili isidonsa amanzi edamu lemtshabezi, okuhluphayo yikuthi impompi ezisetshinziswayo zincane. UMoyo uthi amadamu ekhansili alamanzi ayisilinganiso esiyi 158 million cubic meters azaphela phose ngomyaka ka 2016 nxa izulu lingananga kahle lonyaka langomnyaka ozayo. Kusenjalo, izakhamizi zedolobho le Harare ziphelelwe ngamanzi okwamalanga alitshumi lane adlulileyo. Izakhamizi ze Kuwadzana Extension, Cranborne lakwezinye indawo bezisikha amanzi emithonjeni etshiyeneyo ngekhefu leKhisimusi. Ikhansili ithi isikhangela okuhluphayo endaweni ezitshiyeneyo okwenza ukuthi izakhamizi zingatholi amanzi ngemfanelo.